Folketing
2003-01-29

Da hr. Peter Christensen ikke har mulighed for at være til stede, er jeg blevet bedt om at læse hans ordførertale op. Lovforslaget fokuserer på det problem, at der er for mange, som ikke har tilstrækkelige læsefærdigheder. Intentionen bag forslaget er derfor yderst sympatisk og fornuftig. Vi finder det vigtigt, at vi til stadighed søger at bedre danskernes læsefærdigheder. Venstre har derfor støttet en opprioritering af danskundervisningen i folkeskolen, så vi kan få brudt det mønster, at hele 18 pct. forlader folkeskolen uden brugbare læsefærdigheder. Men Venstre mener, at det her lovforslag ikke er den bedste måde at bruge ressourcerne på, når vi skal have løst problemet. Det skal ses i lyset af de forventede udgifter, som vil følge af en vedtagelse af forslaget, sådan som det foreligger. Vi mener, at de penge kan bruges bedre på en anden måde i systemet, når vi skal have afhjulpet læsevanskelighederne. Vi skal også være opmærksomme på, at ordblindhed ikke kun er et spørgsmål om problemer med at læse.